stanford-oval/wikipedia huggingface dataset:
פאל מרצאלי
ביוגרפיה

פאל מרצאלי הוא בנו של הרב מיהאי מרצאלי ושל רוזליה פרייאר. הוא אחיו של ההיסטוריון ופרופסור באוניברסיטה הנריק מרצאלי. לאחר שסיים את לימודיו בתיכון, נרשם פאל מרצאלי לאוניברסיטת בודפשט (בשמו היום אוניברסיטת אטווש לוראנד). הוא נפטר בגיל 23 שנים לאחר מחלה והובא למנוחות אחר הצהריים של ה-23 באפריל 1886 בבית הקברות היהודי ברחוב קוזמה בבודפשט.
מאמריו

מאמריו שפורסמו בכתב העת למדעי הטבע (חלק אחרי מותו):
1884. חום גופנו והפיקוד התרמי שלנו,
1885. אודות הסיבה להעלאת גירה, ספרות זואולוגית הונגרית.
1891. ההשפעות הפיזיולוגיות של כינין (פורסם לאחר מותו)
לקריאה נוספת

יוז'ף סיניאי: חייהם ויצירותיהם של סופרים הונגרים.
ההליקון של מחוז שומוג'. זהו לקסיקון של משוררים, סופרים ואמנים ממחוז שומוג', שחיו במחוז שומוג' זמן מה, או לפחות היו בקשר עם מחוז שומוג'. עורך: אגושט הורטובאג'י. קאפושוואר, 1928. עמוד 123.
פאל מרצאלי במוזיאון הספרותי פטפי
הודעת אבל על מותו
הערות שוליים

↑  A K. M. TERMÉSZETTUDOMÁNYI TÁRSULAT FÉLSZÁZADOS MUNKÁLKODÁSÁNAK VÁZLATA. 72. old.
פאל נויבאואר

| --- | --- |
אין תמונה חופשית
 לידה:  28 בספטמבר 1891 נובה מסטו נאד ואהום, סלובקיה 
 פטירה:  4 במאי 1945 (בגיל 53) Fonyód, הונגריה 
 שפות היצירה:  גרמנית, הונגרית 
 
פאל נויבאואר (בהונגרית: Neubauer Pál; ואגאויהיי (אנ'), 28 בספטמבר 1891 – פוניוד, 4 במאי 1945) היה סופר יהודי-הונגרי מאזור מערב סלובקיה של היום, עיתונאי, מבקר מוזיקה, מתרגם ספרותי.
ביוגרפיה

פאל נויבאואר נולד במשפחה יהודית כבנם של שאנדור נויבאואר, בעל מבשלת בירה ושל צציליה פופר. הוא למד משפטים בבודפשט ולאחר מכן הפך לפקיד בנק. במהלך מלחמת העולם הראשונה, החל את דרכו כעיתונאי ביומון בבודפשט בשפה הגרמנית הפסטר לויד במהלך מלחמת העולם הראשונה, כקצין בחזית, הוא כתב מאמרים עבור העיתון. ב-1919 כתביו פורסמו ב"דגל האדום" (Vörös Lobogó). לאחר מכן התגורר בפראג מ-1919 ושוב בבודפשט מ-1938 לאחר כניסת גרמניה הנאצית לחבל הסודטים ולאחר מכן לכל צ'כיה. בין השנים 1924 לבין 1938, הוא היה עובד שכיר של ה"עיתון ההונגרי" של פראג. הוא כתב את הרומנים הראשונים שלו בגרמנית, לאחד מהם סטפן צווייג ורומן רולן כתבו הקדמה. הוא יצר פרוזה אינטלקטואלית מודרנית שבה התמודד עם שאלות של אנושיות ומוסר, עם אלימות וחוסר אנושיות.
יצירותיו

1922 Wohin? (בגרמנית)
Hubay Jenő Egy Élet Szimfóniája Képekkel,fotókkal illusztrált. וינה 1924
1928 Marie (בגרמנית)
1935 Was geht es mich an? (בגרמנית)
מה אכפת לי? רומן, הוצאת פרנקלין, בודפשט, 1936 (בהונגרית)
1938 Das fehlende Kapitel (בגרמנית) הוצאת הליקון, בודפשט, 1942
הנבואה. רוֹמָן, בודפשט, 1944
הנבואה. מאדאץ', ברטיסלאבה, 1981 (סופרים הונגרים בצ'כוסלובקיה)
הנבואה. הוצאת קראטר, פומאז, 2012
לקריאה נוספת

לקסיקון ההונגרים ב(צ'כו)סלובקיה מאז ייסוד צ'כוסלובקיה ועד היום
אגודת הסופרים ההונגרים בסלובקיה
מריאטה סאבו : פרשנות לסיפור הקצר של פאל נויבאואר "פניו של ישו".
שאנדור צ'נדה 1968/1982 : דור ראשון
זולטאן פונוד 1993/2002: הודעה
לאיוש טורצל 1997: פורטרטים וזיכרונות
2004 לקסיקון הספרות ההונגרית בצ'כוסלובקיה 1918–2004. עורך ראשי: זולטן פונוד
אישטוואן פריד 2004: פאל נויבאואר בין ספרויות/תרבויות. ברטיסלאבה
1994 לקסיקון ספרותי הונגרי חדש 1–3. עורך ראשי: לאסלו פטר. בודפשט
הערות שוליים

↑  "Születési bejegyzése a vágújhelyi izraelita hitközség születési akv. 47/1891. folyószáma alatt". נבדק ב-2019-11-02.
↑  "Halotti bejegyzése a fonyódi polgári halotti akv. 19/1945. folyószáma alatt". נבדק ב-2019-11-02.
| --- | --- |
בקרת זהויות :  GND: 116945745  ISNI: 0000 0001 2259 0804  LCCN: n82256900  NKC: xx0186011  NTA: 16242695X  VIAF: 34588974   WorldCat (עם VIAF): 34588974 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "פאל נויבאואר".
פאל יוסטוס

| --- | --- |
אין תמונה חופשית
 לידה:  7 באפריל 1905 פץ', הונגריה 
 פטירה:  28 בדצמבר 1965 (בגיל 60) טימישוארה, הרפובליקה הסוציאליסטית של רומניה 
 מדינה:  הונגריה 
 מקום קבורה:  בית הקברות פרקשרטי בבודפשט 
 השכלה:  Kölcsey Ferenc Gimnázium (1923) 
 תפקיד:  חבר האספה הלאומית הזמנית (2 באפריל 1945–3 בנובמבר 1945) 
 מפלגה:  המפלגה הסוציאל-דמוקרטית ההונגרית 
 בן או בת זוג:  Pálné Justus 
 
מקום קבורתם של פאל יוסטוס ואשתו בבודפשט
ברנאט פאל יוסטוס (בהונגרית: Justus Bernát Pál; פץ', 7 באפריל 1905 – טימישוארה, 28 בדצמבר 1965) היה משורר, מתרגם, סופר בתחום מדעי החברה יהודי-הונגרי, אידאולוג סוציאל-דמוקרטי.
קורות חיים

פאל יוסטוס נולד במשפחה יהודית כבנם של מור יוסטוס פקיד ברכבת הממלכתית ושל אנה פרלס. בין השנים 1915–1923 הוא למד בגימנסיה פרנץ קלצ'אי בבודפשט, שם השלים את לימודיו בציונים טובים. שם סיים גם את בחינות הבגרות בשנת 1923 ובעלון הגימנסיה מוזכר שמו בין "הבוגרים המצטיינים ביותר". מצוין שם עוד: "בהשפעת החגיגה שלנו ב-15 במרץ" (מציין את המהפיכה ההונגרית של 1848), כותב מחבר העלון השנתי של הגימנסיה: "אביהם של שניים מתלמידינו, מר מור יוסטוס המפקח הראשי של הרכבת הממלכתית (MÁV) העביר למִנהלת קרן-פטפי תרומה של 52,000 כתרים שנמסרה לאדון מנהל הגימנסיה". פאל יוסטוס למד מדעי הרוח בין 1924 לבין 1927 באוניברסיטת בולוניה ובסורבון בפריז. במהלך תקופה זו הקים את הסניף ההונגרי של "ליגת זכויות האדם" עם מיהאי קארואי (ראש ממשלת הונגריה בשנים 1918–1919) וויקטור באש. משנת 1925 יוסטוס היה חבר ב-MSZDP. לאחר שובו להונגריה הפך חבר ב"חוג-העבודה" של לאיוש קשאק. הוא גורש מהחוג בשנת 1930 מכיוון שבנוסף לפעילות תרבותית ספרותית הוא עסק גם בפעילות פוליטית. את ההשפעה של קשאק ניתן לחוש בתוכן ובצורת שיריו, אך עם זאת, היא רחוקה מלהיקרא אפיגון קשאק; בליריקה שלו ניתן לחוש אותה השפעה של הדור השני והשלישי של כתב העת הספרותי ניוגט. אף על פי שניתן למצוא נושאים קלאסיים במחזור הכתיבה המוקדם שלו (שיר, לשריקה, לאחר העזיבה, מטר (גשם), ריקוד הסתיו של העלים, רוח אביבי וכו'), אך בין הנושאים הליריים שלו תכופים יותר ויותר הנושאים: עבודה, אדם, חיי לוחמים, מאבק, דמותו של אדם מרדן הזועק לשינוי ועוד. השינוי הסמנטי העדין הזה מקיף את הליריקה של יוסטוס: היחס העדין לבעיות הכלליות של הקיום ולמה שמכונה נושאים של מודעות עצמית סוציאליסטית ואף אמונה (למשל ז'יגמונד קונפי, קרלו רוסלי). בשל הכשרתו התאורטית, הוא היה אחד האידאולוגים הדומיננטיים של המפלגה הסוציאל-דמוקרטית ההונגרית (MSZDP), וב-1929 הקים תנועת סטודנטים סוציאליסטית.
משנת 1934 עד 1936 התגורר בווינה, בברלין ובפריז. לאחר שובו, עד 1944 היה פקיד כללי ופקיד בנק. בנוסף לעבודתו, עבד כחבר פעיל ב-MSZDP והיה גם מזכיר המפלגה ברבעים 5, 6 ו-7 של בודפשט. הוא היה חבר בפורום בראשות אילש מונוש, שתרגמה ופרסמה עבודות נבחרות של קרל מרקס ושל פרידריך אנגלס. הוא גם כתב את ההקדמה לכרכים. במהלך מלחמת העולם השנייה הוא נלקח כיהודי לשרות העבודה (עבודות כפייה לגברים יהודים עבור הצבא ההונגרי) למחנה עבודה והמכרות הנוראים של בור (Bor) ביוגוסלביה דאז. הוא הצליח לברוח משם והצטרף לפרטיזנים של טיטו. בזמן "שחרורו" היה בטימישוארה. בשנת 1945 הוא הפך לחבר בהנהגה המרכזית של המפלגה הסוציאל-דמוקרטית, כראש מחלקת השכנוע והתעמולה. באפריל 1945 נבחר לאספה הלאומית הזמנית. בשנת 1949 נעצר באשמה מפוברקת ונידון למאסר עולם כנאשם דרגה ח' במשפט הראווה של לאסלו רייק.
לאחר מות סטלין בשנת 1953 משפט רייק (יחד עם כמה משפטי ראווה נוספים) נבחנה מחדש בהונגריה ברוח הדה-סטליניזציה ויוסטוס שוחרר ב-29 בנובמבר 1955. הוא זוכה לחלוטין מכל אשמה ב-27 בספטמבר 1956 ולכן הצליח לחזור לחיי הספרות, שם עבד כעורך הוצאת קורווינה, תוך שהוא הפך לאחד ממתרגמי הפרוזה הגדולים והחשובים ביותר של התקופה (הן מהונגרית לשפות זרות והן משפות אחרות להונגרית).
ספריו

תחת הרכסים השחורים ( 1925 )
שיר הדרכים. שירה 1925–1930 ; 1931
דרך הסוציאליזם. תנאים חדשים למלחמתה מעמדות ; נפסבה, 1945 (הספרייה הסוציאליסטית) - לדרישת הקומוניסטים, הספר נגרס.
מדוע אנו מלאימים? נאום של מיקלוש קרטס, פאל יוסטוס, יאנוש בורביי, אנטל באן בדיון הפרלמנטרי על הצעת החוק בנושא הלאמת מכרות הפחם. המפלגה הסוציאל-דמוקרטית ההונגרית, 1946
המבנה הכלכלי של הקפיטליזם המונופולי; נפסבה, 1947
צוואה (שירים); 1981
לקריאה נוספת

אישטוואן רמיני דיאנש: האם אנו מכירים אותם? הונגרים מפורסמים ממוצא יהודי (הוצאת אקס ליבריס, בודפשט, 2000) ISBN 963-85530-3-0
לאסלו טיטה : השקפותיו הפילוסופיות החברתיות של פאל יוסטוס. בתוך: הסקירה הפילוסופית ההונגרית, 1986
פאל יוסטוס ; עורך יאנוש ימניץ, גאבור סקיי; 2008
הערות שוליים

↑  Születése bejegyezve Pécs állami akv. 291/1905. folyószám alatt
↑  A Budapesti VI. kerületi m. kir. állami Kölcsey Ferenc Főgimnázium értesítője, 1922–1923, Dr. FINÁLY Gábor (szerk.), Budapest, k. n., 1923, 12. o.
↑  (1863–1944) Magyar származású francia irodalomtörténész. Francia fasiszta milicisták ölték meg.
↑  Lásd: Konok Péter: A „trockista” Justus Pál. In: Jemnitz János – Székely Gábor: Justus Pál. Magyar Lajos Alapítvány, Budapest, 2008
↑  A Rajk-per nyolcadrendű vádlottja volt. Életfogytiglani börtönbüntetést kapott. Feltételezése szerint ő lehetett az utolsó, aki Rajk Lászlóval beszélt.
| --- | --- |
בקרת זהויות :  PLWABN: 9810630236205606  ISNI: 0000 0000 7986 1137  LCCN: no2010084469  VIAF: 20698862   WorldCat (עם VIAF): 20698862
סימול צמחוני וטבעוני

סימול צמחוני וטבעוני הוא שימוש בסמלים למטרת ייצוג צמחונות וטבעונות. סמלים צמחוניים וטבעוניים מסוימים שייכים לארגונים ללא כוונת רווח שדוגלים בצמחונות וטבעונות, ארגונים ממשלתיים וחברות אשר מסמנים מוצרים ושירותים צמחוניים וטבעוניים — כמו מוצרי מזון, ביגוד, קוסמטיקה והנעלה ושירותי נופש — בסמלים אלו. סמלים צמחוניים וטבעוניים אחרים משמשים חברי קהילות צמחוניות וטבעוניות למטרת ייצוג הזהויות והרעיונות שלהם.
תו V

"תו V" (באנגלית: V-Label) מוצג כשילוב של האות V עם עלה ושייך ל"איחוד הצמחוני האירופי". "תו V" נועד להקל על זיהוי מוצרים טבעוניים, צמחוניים, צמחוניים ללא חלב (אובו-צמחוניים) וצמחוניים ללא ביצים (לקטו-צמחוניים). אם המוצר מכיל ביצים, הן חייבות להיות ביצי חופש בלבד.
בכל המוצרים המסומנים בתו, מופיע "תו V" ירוק במסגרת צהובה כפי שמוצג כאן. מתחת לתו ישנו כיתוב באנגלית המתאר את סוג המוצר. בתמונה התחתונה מובאת דוגמה ל"תו V" למוצר טבעוני, זאת מובן לפי הכיתוב "VEGAN" (טבעוני) בחלקו התחתון.
סימני המסחר מאושר לפי האגודה הצמחונית

סימני המסחר "מאושר לפי האגודה הצמחונית" (באנגלית: The Vegetarian Society Approved trademarks) הם שני סוגי סימני מסחר השייכים ל"אגודה הצמחונית" (אנ') ומוטבעים על מוצרי מזון, משקאות ומוצרי טיפוח ויופי צמחוניים או טבעוניים (בהתאמה לאם המוצר צמחוני או טבעוני) בממלכה המאוחדת. את שני הסימנים מקיף הכיתוב: "Vegetarian Society APPROVED". כדי להבדיל בין הסימנים, יש להסתכל על מרכז הסימן. אם במרכז הסימן קיימת האות V לבדה (כבתמונה), זהו הסימן הצמחוני. רק אם במרכז הסימן נמצאת המילה "Vegan" (טבעוני), מדובר בסימן הטבעוני.
מוצר המסומן בסימן הצמחוני יעמוד בקריטריונים הבאים:
המוצר לא יכיל רכיב שמקורו בטבח, ובכלל זה רכיב בשרי;
אם המוצר מכיל ביצים, אלו יהיו ביצי חופש בלבד;
המוצר לא יבוא במגע עם מוצרים לא צמחוניים במהלך תהליך הייצור;
המוצר לא יהיה מנוסה על בעלי חיים;
המוצר לא יכיל רכיבים שעברו הנדסה גנטית.
מוצר המסומן בסימן הטבעוני יעמוד בקריטריונים הבאים:
המוצר לא יכיל רכיבים מהחי;
המוצר לא יבוא במגע עם מוצרים לא טבעוניים במהלך תהליך הייצור;
המוצר לא יהיה מנוסה על בעלי חיים;
המוצר לא יכיל רכיבים שעברו הנדסה גנטית.
הלוגואים של PETA

לארגון "אנשים למען יחס מוסרי לבעלי חיים" (PETA) יש שלושה סוגי תווים: לוגו "PETA-Approved Vegan", לוגו הארנב ללא אכזריות ולוגו הארנב ללא אכזריות וטבעוני.
לוגו "PETA-Approved Vegan" ניתן לביגוד טבעוני, אביזרים טבעוניים ומוצרי ספורט וריהוט לבית טבעוניים. בנוגע למוצרים אלו, הארגון מגדיר מוצר טבעוני כמוצר שלא מכיל רכיבים מהחי. עסק שכל מוצריו מאושרים כטבעוניים על ידי הארגון רשאי להציג את הלוגו על שלט בחנות שלו או בדף הבית של אתרו, במנותק ממוצר ספציפי, כהכרזה על כך שכל מוצריו טבעוניים. נכון לשנת 2019, ישנם מעל 1,000 עסקים ברחבי העולם המשתמשים בלוגו.
לוגו הארנב ללא אכזריות השייך לארגון הוא לוגו המורכב מצורת ראש של ארנב עם אוזניים היוצרות צורת לב שלידה הכיתוב "Cruelty-Free" (ללא אכזריות). הוא ניתן לעסקים היוצרים מוצרי קוסמטיקה, מוצרי טיפוח אישי, מוצרי ניקיון לבית ומוצרי בית אחרים אשר לא הם ולא ספקי הרכיבים שלהם מבצעים, מזמינים או משלמים עבור ניסוי בבעלי חיים כלשהו עבור רכיב, תערובת רכיבים או מוצר מוגמר. קיימים מעל 4,100 עסקים שהארגון אישר שהם מוגדרים כ"ללא אכזריות", ופרטים על כולם ניתן למצוא בבסיס הנתונים באתר הארגון. אלו מתוכם המוגדרים כ"ללא אכזריות" המעוניינים גם להשתמש בלוגו הארנב נדרשים לשלם תשלום טרחה חד-פעמי על סך 100 דולר אמריקני. צבע הלוגו ניתן לשינוי בהתאם לשיקולי עיצוב.
על אף התואר "ללא אכזריות", מוצרי עסקים אלו יכולים להכיל רכיבים מהחי. עסק "ללא אכזריות" אשר מייצר קו מוצרים טבעוני לחלוטין יכול לקבל את לוגו הארנב ללא אכזריות וטבעוני השייך לארגון.
הארגון "אנשים למען יחס מוסרי לבעלי חיים" מקבל, ללא עלות נוספת מצד הרוכש, בין 10-5% על כל רכישה מחברה שהם הגדירו כ"ללא אכזריות".
סימון לקטו-צמחוני בהודו

מוצר מזון ארוז שנמכר בהודו נדרש בהתאם לרגולציות סטנדרטים ובטיחות המזון (אריזה ותיוג) משנת 2011 להיות מסומן בתו של עיגול ירוק בתוך ריבוע ירוק (כבתמונה) אם הוא אינו מכיל רכיב כלשהו מהחי מלבד האפשרות של חלב (כלומר: אם הוא לקטו-צמחוני או טבעוני), או בתו של עיגול חום בתוך ריבוע חום אם הוא מכיל חלק כלשהו של חיה כלשהי (ובכלל זה עופות ודגים), ביצים או כל רכיב אחר שמקורו מהחי ואשר אינו חלב.
ככל הנראה, הסיבה שהמחוקק מתייחס בחוק למזון לקטו-צמחוני באמצעות המילה "צמחוני" (vegetarian) היא שמשלהי המאה ה-19 החלה התזונה הצמחונית להיות מובנת בקרב הודים רבים כתזונה לקטו-צמחונית.
סמלי טבעונות > דגל הטבעונות

דגל הטבעונות הוא דגל אזרחי יבשתי המסמל טבעונות ואת השאיפה לעולם טוב יותר עבור בעלי החיים והאדם. הדגל מורכב משלושה משולשים בצבעי כחול וירוק שיוצרים ביניהם את האות V, האות הראשונה במילה "vegan" (טבעוני). הצבעים מסמלים את אזורי המחיה של בעלי החיים: הכחול מסמל ים, הירוק מסמל יבשה והלבן מסמל את האוויר. הדגל נוצר כדי לאחד את הקבוצות והארגונים למען זכויות בעלי חיים תחת דגל אחד.
סמלי טבעונות > V מוקפת בעיגול

האות V המוקפת בעיגול היא סמל טבעונות פופולרי, במיוחד ברשתות חברתיות.
סמלי טבעונות > סמל האנרכו-טבעונות

סמל האנרכו-טבעונות הוצג לראשונה בפמפלט בשם "שחרור בעלי-חיים ומהפכה חברתית" על ידי בריאן א. דומיניק בשנת 1995. הסמל מורכב מהאות הלטינית A שמסמלת אנרכיזם ומהאות V שמסמלת טבעונות.
סמלי טבעונות > אמוג'י של נבט

ברשתות החברתיות משתמשים לעיתים באמוג'י של נבט (🌱) לסמל מוצרים צמחוניים וטבעוניים.
סמלי טבעונות > תו Vegan Friendly

תו "Vegan Friendly" משמש לסימון מוצרים ושירותים טבעוניים מתחום האופנה, האוכל, הקוסמטיקה, הנופש ועוד. פרויקט סימון המוצרים בתו זה החל מפברואר 2013 ושייך לעמותת "ויגן פרנדלי". נכון לשנת 2019, מעל 3000 מוצרים מסומנים בתו, ומעל 150 מסעדות ומעל 300 עסקים בתחום המזון משתמשים בתו ה"ויגן פרנדלי", ביניהם רשתות בתי קפה ומסעדות מובילות עם עשרות סניפים בפריסה ארצית.
עמותת "ויגן פרנדלי" מתחייחסת למוצר טבעוני אם הוא:
לא מכיל רכיבים מהחי — ובכלל זה, חלב ומוצריו; בשר מכל הסוגים; ביצים; דבש, לרבות שעוות דבורים, כוורת דבורים ועוד; מוצרי עור של בעלי חיים; או הפרשות כלשהן של בעלי חיים.
לא נוסה על בעלי חיים — מוצר לא ייחשב טבעוני אם לצורך הפקתו נערכו ניסויים על בעלי חיים על ידי בעל העסק, היצרן, שלוח של כל אחד מהשניים או צד ג' עליו יש שליטה אפקטיבית על ידי בעל העסק או היצרן.
מוצר טבעוני, לפי העמותה, ייתכן שהוא ייוצר בכלים שנגעו ברכיבים מהחי, שהוא ייוצר בפס ייצור שהיו עליו רכיבים מהחי, שהוא לא יהיה אקולוגי או שהוא לא יהיה אורגני.
קריטריונים כלליים לבתי עסק:
בתחום המזון, הקריטריון המנחה למתן האפשרות לעסק לעשות שימוש בתו הוא קיום שפע של מנות טבעוניות בקטגוריות השונות המוצעות בתפריט כך שכל טבעוני יוכל להרגיש בבית העסק ככל יתר הסועדים. מסעדות אשר מגישות מנות "לא קונבנציונליות", כמו בשר עגל, כבד אווז ועוד כיוצא באלה, לא תקבלנה את התו. מסעדות בשרים או דגים אשר בהן עיקר התפריט מבוסס על בשרים או דגים לא תקבלנה את התו.
בתחום הקוסמטיקה, על כל המוצרים של העסק המשתמש בתו יש לא להיות מנוסים על בעלי חיים, ועל רוב המוצרים יש לא להכיל רכיב כלשהו מהחי, ובכלל זה דבש וחלב.
בתחום הנופש, עבור עסק, קבלת התו כרוכה בכך שהתמרוקים שיסופקו לא יכילו רכיבים מהחי ולא יהיו מנוסים על בעלי חיים, שהשמיכות שיסופקו לא יכילו חומר כלשהו מהחי, שבארוחת הבוקר (אם נעשית) תהיה אלטרנטיבה טבעונית שווה ושבארוחת הצהריים והערב (אם נעשות) יהיה, באופן כללי, מגוון של מנות טבעוניות שבמסגרתו מנות עיקריות טבעוניות.
סמלי טבעונות > לוגו מאושר שטבעוני

"לוגו מאושר שטבעוני" (באנגלית: The Certified Vegan Logo) שייך ל"קרן למודעות לטבעונות" (אנ') ומשמש לסימון מוצרים טבעוניים. מאז 1998 היו מעל ל-1000 חברות שהשתמשו בלוגו ואלפי מוצרים שסומנו באמצעותו. עיקר פעילות הקרן מתרכזת בצפון אמריקה, אוסטרליה וניו זילנד, אך המוצרים המסומנים משווקים בכל העולם.
על המוצר המסומן לא להיות מנוסה על בעלי חיים; לא להכיל רכיבים מהחי; לא להכיל אורגניזמים מהונדסים גנטית (צמחיים) שנוצרו באמצעות חומרים מהחי; לא להכיל גנים מהחי; ולהיות מיוצר באמצעי ייצור נקיים במידה רבה ככל האפשר מחומרים לא טבעוניים במקרה בו הם גם משמשים לייצור מוצרים לא טבעוניים. מוצר נוזלי שמסומן לא ינוקה או יסונן באמצעות מוצרים מהחי.
סמלי טבעונות > סימן המסחר הטבעוני

"סימן המסחר הטבעוני" (באנגלית: The Vegan Trademark) מכיל את הכיתוב "Vegan" והאות V משולבת עם עלה וחמנית. הסימן שייך ל"אגודה הטבעונית", שמסמנת באמצעותו מוצרים טבעוניים מאז שנת 1990. בסיס האגודה נמצא באנגליה, ועד היום סימנה המסחרי אושר לשימושם של למעלה מ-30,000 מוצרים שהוכחו, בין שאר הקריטריונים, כלא מכילים רכיבים מתוך רשימה של יותר ממאה רכיבים מהחי, תוספי תזונה מהחי ותוספים שיכולים להיות גם מהחי וגם מהצומח.
האגודה מסמנת מוצרים מתחום המזון, הביגוד, הקוסמטיקה וההנעלה. הקריטריונים העיקריים לקבלת הסימן למוצר הם:
המוצר לא יכיל כלל רכיבים מהחי;
בפיתוחו או ייצורו של המוצר, לא ייעשה שימוש במוצרים מהחי;
בפיתוחו או ייצורו של המוצר, לא ייערכו ניסויים בבעלי חיים ביוזמתה של החברה המייצרת, בשמה או על ידי צד עליו היא בעלת השפעה;
בכל הקשור לרכיבי המוצר, לא ייערכו ניסויים בבעלי חיים ביוזמתה של החברה המייצרת, בשמה או על ידי צד עליו היא בעלת השפעה;
המוצר לא יכיל אורגניזם מהונדס גנטית (שאינו חיה) שבפיתוחו או ייצורו נעשה שימוש בגנים של בעלי חיים או בחומרים אחרים המופקים מבעלי חיים;
מנות, במקרה של מסעדות לדוגמה, המסומנות כטבעוניות יוכנו בנפרד ממנות לא טבעוניות, כלי המטבח והמשטחים יישטפו ביסודיות טרם השימוש בהם להכנת אותן מנות, ויהיה צורך להשתמש בכל צעד הגיוני כדי למנוע את חדירתם הלא מכוונת של רכיבים לא טבעוניים למנה הטבעונית.
תו ללא אכזריות

תו ללא אכזריות (נקרא גם "סמל הארנב") מסמל מוצרים שייצורם לא היה כרוך בניסויים בבעלי חיים. מוצרים אלו יכולים להכיל רכיבים מהחי, ועל כן ייצורם אינו בהכרח ללא אכזריות. על פי רוב, התו מופיע על מוצרי קוסמטיקה בצורת ארנב (המסמל ארנב מעבדה). סמל זה נטבע בשנת 1959 על ידי פעילת זכויות בעלי החיים מוריאל דואודינג (אנ') על מנת לסמל מוצרים מפרווה סינתטית. עם השנים, החלו חברות מסחריות לעשות שימוש לא הוגן בסמל הארנב ולהטביע אותו גם על מוצרים שייצורם כרוך בניסויים בבעלי חיים, ואמינות הסמל התערערה. במרץ 2001, התאגדו מספר ארגונים לזכויות בעלי חיים בשם "Coalition for Consumer Information on Cosmetics" ויצרו את "לוגו הארנב המדלג" (באנגלית: The Leaping Bunny Logo), המבטיח בצורה האמינה ביותר שמירה על עקרונות התו.
ראו גם

תווי סימון ותקינה
הערות שוליים

↑  Vegetarian Certifications on Food Labels | Vegetarian Journal | Vegetarian Resource Group, www.vrg.org
↑  "Food labelling requirements for declaration of Veg & Non-Veg". Food Safety Helpline (באנגלית אמריקאית). 2013-10-19. אורכב מ-המקור ב-2017-10-10. נבדק ב-2017-10-09.
↑  "'Miley Cyrus has Vegan Society symbol tattooed and says she's 'vegan for life". Vegan Food & Living (באנגלית בריטית). 2017-07-10. נבדק ב-2017-10-09.
↑  Christina Gabrielle Paxman, Vegan voices: communicatively negotiating a food-based identity, 2016
↑  Accreditation, Vegetarian Society (באנגלית)
↑  רשימת רכיבים מהחי של הארגון "אנשים למען יחס מוסרי לבעלי חיים, באנגלית
↑  'PETA-Approved Vegan' Logo, PETA, ‏2018-08-13 (באנגלית)
↑  Sign Up Now to Use the PETA-Approved Vegan Logo, PETA, ‏2018-07-12 (באנגלית)
↑  Search for Cruelty-Free Companies, Products, and More, PETA, ‏2010-06-09 (באנגלית)
↑  חברות שלא מבצעות ניסויים על בעלי חיים, ארגון "אנשים למען יחס מוסרי לבעלי חיים", באנגלית
↑  חברות טבעוניות שלא מבצעות ניסויים על בעלי חיים, ארגון "אנשים למען יחס מוסרי לבעלי חיים", באנגלית
↑  רגולציות סטנדרטים ובטיחות המזון (אריזה ותיוג), 2011
↑  Alex, Alex, Definitions, ivu.org (באנגלית)
↑  Peter B. Clarke, Peter Beyer, The World's Religions: Continuities and Transformations, Routledge, 2009-05-07. (באנגלית)
↑  שטרן, דודי (2017-06-15). "דגל הטבעונות הבינלאומי". טבעוניוז | חדשות, טבעונות, שחרור בעלי חיים. נבדק ב-2017-10-09.
↑  🅥eganSymbol.com - A website dedicated to the Ⓥ symbol!, www.vegansymbol.com (באנגלית)
↑  פעילות העמותה, באתר Vegan-Friendly, ‏2015-01-27 (באנגלית) (ארכיון)
↑  Vegan-Friendly למוצרים קריטריונים למתן תו "Vegan Friendly" למוצרים טבעונים, באתר Vegan-Friendly, ‏2015-01-21 (באנגלית)
↑  קיימים תנאים מפורטים יותר; ראו כאן.
↑  קיימים תנאים מפורטים יותר; ראו כאן.
↑  Certification, Vegan Action (באנגלית)
↑  Certification Process and Policies, Vegan Action (באנגלית)
↑  The Vegan Society Trademark, The Vegan Society (באנגלית)
↑  Vegan Trademark standards, The Vegan Society (באנגלית)
↑  אריאל צבל, קשיים בסימון מוצרים שנוסו על בעלי-חיים, באתר עמותת "אנימלס"
הסימן הצמחוני
לוגו PETA-Approved Vegan
לוגו ימין: לוגו ללא אכזריות וטבעוני. לוגו שמאל: לוגו ללא אכזריות. (סוג ראשון).
לוגו עליון: לוגו ללא אכזריות. לוגו תחתון: לוגו ללא אכזריות וטבעוני. (סוג שני).
הנקודה הירוקה מסמלת מוצר צמחוני
דגל הטבעונות
סמל טבעונות V

תו "Vegan Friendly"

סמל ללא אכזריות בצורת "לוגו הארנב המדלג"
סמואל שורט

סמואל שורט (באנגלית: Samuel Short; נולד ב-17 בספטמבר 2003) הוא שחיין אוסטרלי, אלוף העולם (פוקואוקה 2023) במשחה ל-400 מטר חופשי.
ביוגרפיה

שורט נולד וגדל בקווינסלנד שבאוסטרליה.
ביוגרפיה > 2022

באליפות העולם שנערכה בבודפשט, הונגריה בסוף יוני 2022 זכה שורט במדליית כסף במשחה שליחים 4x200 מטר חופשי בתוצאה של 7:03.50 דקות. נוסף לעך, הוא סיים במקום תשיעי במשחה ל-800 מטר חופשי בתוצאה של 7:48.28 דקות ובמקום 14 במשחה ל-1500 מטר חופשי בתוצאה של 15:10.14 דקות.
במשחקי חבר העמים שנערכו בברמינגהאם, אנגליה באוגוסט זכה במדליית זהב במשחה ל-1500 מטר חופשי בתוצאה של 14:48.54 דקות, לפני דניאל וויפן מאירלנד שקבע שיא לאומי חדש של 14:51.79 דקות ומדליית כסף במשחה 400 מטר חופשי בתוצאה של 3:45.07 דקות.
ביוגרפיה > 2023 > אלוף עולם

באליפות העולם שנערכה בפוקואוקה, יפן ביולי 2023 זכה ב-3 מדליות, אחת מכל סוג. מדליית זהב במשחה ל-400 מטר חופשי בשיא אישי חדש של 3:40.68 דקות, לפני אחמד חפנאווי מתוניסיה שקבע שיא אפריקה חדש של 3:40.70 דקות ולוקאס מרטנס מגרמניה (3:42.20 דקות), מדליית כסף במשחה ל-800 מטר חופשי בשיא אוקיאניה חדש של 7:37.76 דקות, אחרי אחמד חפנאווי שקבע שיא אישי חדש של 7:37.00 דקות ולפני רוברט פינק מארצות הברית שקבע שיא אמריקה חדש של 7:38.67 דקות ומדליית ארד במשחה ל-1500 מטר חופשי בשיא אישי חדש נוסף של 14:37.28 דקות, אחרי אחמד חפנאווי שקבע שיא אפריקה ושיא אליפות חדש 14:31.54 דקות ורוברט פינק שקבע שיא אמריקה חדש של 14:31.59 דקות.
ביוגרפיה > 2024

באולימפיאדת פריז סיים במקום רביעי במשחה ל-400 מטר חופשי בתוצאה של 3:42.64 דקות.
שיאים אישיים > בריכה אולימפית

200 מטר חופשי: 1:47.35 דקות (2022)
400 מטר חופשי: 3:40.68 דקות (2023)
800 מטר חופשי: 7:37.76 דקות (2023)
1500 מטר חופשי: 14:37.28 דקות (2023)
אקוקרדיוגרפיה

| --- | --- |

ארבעת מדורי הלב באקוקרדיוגרם, מבט מחוד הלב
 קישורים ומאגרי מידע
 eMedicine:  1820912 
 MeSH:  D004452
 
אקוקרדיוגרפיה (לפי מונחי האקדמיה ללשון העברית: דימות על-שמעי של הלב), הנקראת גם אקו לב ובקיצור אקו (באנגלית: Echocardiography), היא בדיקת אולטרה סאונד רפואית של הלב. אמצעי דימות רפואי זה הוא כלי נייד וזמין, המשמש בתחום הקרדיולוגיה ליצירת תמונות דו-ממדיות ותלת-ממדיות של הלב וכן לדימות של זרימת הדם דרך מדורי הלב, מסתמי הלב וכלי הדם הגדולים בעזרת אולטרה סאונד דופלר.